ག་ཞ་

ག་ཞ་ཞེས་པ་ནི་བོད་ཀྱི་ཆོས་དང་རིག་གཞུང་གི་གཞུང་ལུགས་ཁག་ཏུ་གསལ་བའི་ཐ་སྙད་གལ་ཆེན་ཞིག་ཡིན་ཏེ། གཙོ་བོ་བཞད་གད་དང་འབྲེལ་བའི་སྤྱོད་ལམ་ཞིག་ལ་གོ་དགོས།
 སྒྲ་བཤད། 
"རྒོད་པ་སྟེ་སེམས་ཧ་ཅང་གཡེངས་པ་དང་། ག་ཞར་བཅས་པ་སྟེ་ངག་གིས་མཐོ་འཚམས་པ་དང་།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༧༣ ཞེས་གསུངས་པ་ལྟར། ངག་གི་སྒོ་ནས་མཐོ་འཚམས་པའི་དོན་དུ་འཇུག་པ་ཤེས་ཐུབ།
"ག་ཞར་སྟེ་བཞད་གད་བྱེད་པའི་རྩེད་མོ་རྩེ་འདོད་པ་དང་བཅས་པའམ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༢༦༤ ཞེས་བཞད་གད་དང་འབྲེལ་བའི་རྩེད་མོར་གསལ་བར་བསྟན་ཡོད།
 ངེས་ཚིག 
"ལུས་ཀྱིས་བརྡེག་པ་སོགས་ཅི་དགར་བྱེད་ལ་རག་ལུས་ལ་ཆགས་པ་དང་གཞན་ལ་ཁྲོ་བ་རྣམ་པ་ཐམས་ཅད་དུ་དགག་པར་བྱའོ། ། གཉིས་པ་ནི། དེང་ཕྱིན་ཆད་བདག་གི་ལུས་ལ་རྩེད་མོས་རྩེ་བར་བྱེད་དམ་མཐོ་འཚམ་པའི་ཅོ་འདྲི་བ་དང་ག་ཞའི་བཞད་གད་ཀྱི་རྒྱུ་བྱེད་ཀྱང་རུང་སྟེ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༥༤ཞེས་གསུངས་པ་ལྟར། ག་ཞ་ནི་བཞད་གད་ཀྱི་རྒྱུ་དང་འབྲེལ་བའི་སྤྱོད་ལམ་ཞིག་ཏུ་ངོས་འཛིན་གསལ།
"རྒོད་བག་ཅན་དུ་གྱུར་པས་མ་ཞི་བ་དང་། ག་ཞ་སྟེ་བཞད་གད་སྒྲོག་པ་དང་།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༣༧༣  ཞེས་གསུངས་པས། བཞད་གད་སྒྲོག་པའི་སྤྱོད་ལམ་ལ་གོ་དགོས།
 སྤྱིར་བཏང་གི་གོ་དོན། 
"སེམས་ཡུལ་ལ་འཕུར་ཞིང་རྣམ་པར་གཡེངས་པའི་རྒོད་པ་དང་ངག་གི་བཞད་གད་ཀྱིས་གཞན་ལ་ཐོ་འཚམས་པའམ་ཅོ་འདྲི་བའི་ག་ཞར་བཅས་པའམ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༣༩༣ ཞེས་གསུངས་པ་ལྟར། ངག་གི་བཞད་གད་དང་ཐད་ཀར་འབྲེལ་བ་ཡོད་པའི་ཉོན་མོངས་ཀྱི་རིགས་ཤིག་ཏུ་ངོས་འཛིན་བྱེད།
"བད༷ག་གི༷་ལུས༷་ལ༷་ལུས་ཀྱི་རྩེ༷་འཇོ་སྣ་ཚོགས་བྱེད༷་དམ༷་ངག་གིས་བཟང་ངན་སྣ་ཚོགས་ཀྱིས་ཅི་ཟེར་ལྟ་བས་ཅོ༷་འདྲི༷་བར་བྱེད་དམ་མང་པོས་གཞད་གད་དང་ག༷་ ཞ༷འི་རྒྱུ་འཕྱ་སྨོད་སོགས་མི་འདྲ་བ་སྣ་ཚོགས་བྱེད་ཀྱང༷་རུང་སྟེ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༡༧༩ཞེས་གསུངས་པས། བཞད་གད་དང་ཅོ་འདྲི་བའི་རྣམ་འགྱུར་ལ་གོ་དགོས་པར་གསལ།
 སྤོང་དགོས་པའི་རྒྱུ་མཚན། 
"དོན་མེད་པའི་སྤྱོད་པ་སྤང་བ་དང༌། བྱ་བ་བྱེད་པའི་ཚེ་ཀུན་སློང་གི་བསམ་པ་བརྟག་པའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༩༧ཞེས་གསུངས་པ་ལྟར། དོན་མེད་པའི་སྤྱོད་པའི་གྲས་སུ་གཏོགས་པས་སྤང་དགོས།
 བསྡུས་དོན། 
ག་ཞ་ནི་བོད་ཀྱི་ཆོས་སྐད་ཀྱི་ཐ་སྙད་ཅིག་སྟེ། གཙོ་བོ་བཞད་གད་དང་འབྲེལ་བའི་ངག་གི་རྣམ་འགྱུར་ལ་གོ་དགོས། སྤྱོད་འཇུག་གི་འགྲེལ་པ་མང་པོར་ག་ཞ་ནི་རྒོད་པ་དང་ལྷན་དུ་བཀོད་ནས་སེམས་ཀྱི་མ་ཞི་བ་དང་འབྲེལ་བའི་ཉོན་མོངས་ཀྱི་རིགས་ཤིག་ཏུ་བསྟན་ཡོད། ངག་གིས་མཐོ་འཚམས་པ་དང་ཅོ་འདྲི་བ། བཞད་གད་སྒྲོག་པ་སོགས་ག་ཞའི་ནང་དོན་དུ་འདུས་ཤིང་། བྱང་ཆུབ་སེམས་དཔས་ཤིང་བཞིན་དུ་གནས་པས་སྤང་དགོས་པའི་སྤྱོད་ལམ་ཞིག་ཏུ་གསུངས་ཡོད་དོ། །
 ལུང་ཁུངས།